25.5.2023 г.
BG
Официален вестник на Европейския съюз
C 184/109
Становище на Европейския икономически и социален комитет относно съобщението на Комисията до Европейския парламент, Съвета, Европейския икономически и социален комитет и Комитета на регионите „Гарантиране на наличността и финансовата достъпност на торовете“ (COM(2022) 590 final) (2023/C 184/21)
Докладчик: Arnold PUECH d'ALISSAC
Искане за консултация
Европейска комисия, 9.12.2022 г.
Правно основание
Член 304 от Договора за функционирането на Европейския съюз
Компетентна секция
„Земеделие, развитие на селските райони, околна среда“
Приемане от секцията
9.3.2023 г.
Приемане на пленарна сесия
23.3.2023 г.
Приемане на пленарна сесия №
577
Резултат от гласуването („за“/„против“/„въздържал се“)
170/3/4
1.
Заключения и препоръки 1.1.
ЕИСК приветства съобщението на Комисията относно гарантирането на наличността и финансовата достъпност на торовете, тъй като световната криза в областта на торовете, която започна в началото на 2021 г. и се влоши след избухването на войната в Украйна, засегна особено тежко Европа, където земеделските стопани са изправени както пред рекордно високи цени, така и пред недостиг на доставки.
Настоящата ситуация представлява заплаха за европейското селско стопанство и световната продоволствена сигурност. 1.2.
ЕИСК подчертава, че са необходими спешни действия в държавите членки, за да се ограничи въздействието на кризата в областта на торовете.
Освен възможността за пряко подпомагане на най-засегнатите производители на азот и земеделски стопани чрез държавна помощ (което е обект на бюджетни ограничения, поражда риск от нарушаване на конкуренцията и следва да бъде обвързано с условия), ЕИСК счита, че са необходими корективни мерки за подобряване на функционирането на пазара на торове в ЕС, тъй като те вероятно ще окажат по-голямо въздействие върху земеделските стопани и ще бъдат по-ефективни от гледна точка на разходите за данъкоплатците. 1.3.
За да се намерят решения както за предлагането, така и за цените на торовете, като се благоприятстват вносът и конкуренцията в държавите членки, ЕИСК препоръчва да се предприемат действия, които включват суспендиране на вносните мита на ЕС за всички торове, улесняване на логистиката на торовете и регулаторна гъвкавост. 1.4.
Освен това ЕИСК счита, че са необходими средносрочни мерки за ограничаване на зависимостта на ЕС от вносни минерални торове и за намаляване на екологичния отпечатък от наторяването на културите.
Чрез тези мерки следва да се ограничи използването на торове, като се повиши ефективността на растителните хранителни вещества чрез частично заместване на синтетичните торове с рециклиран оборски тор и други отпадъци, както и да се подобри независимостта на Европа по отношение на производството на торове с оглед на агроекологичното трансформиране на земеделието. 1.5.
ЕИСК приветства обявяването на нова обсерватория за пазара на торове (която ще бъде създадена през 2023 г.), тъй като прозрачността на пазара на торове в ЕС трябва да се повиши чрез редовно публикуване на представителни цени на вътрешния пазар и чрез разработване на публични статистически данни за производството и използването на торове. 1.6.
Освен това ЕИСК призовава при приемането на нови мерки да се вземат предвид социалните аспекти, свързани със земеделските стопани (които са силно засегнати от цените на торовете), потребителите на храни (които са изправени пред инфлация на цените на храните) и промишлените работници. 1.7.
В международен контекст ЕИСК настоятелно призовава ЕС да засили действията срещу световната продоволствена несигурност, включително насърчаването на прозрачността, наличността и ефективното използване на торове.
Световната търговия с торове следва да бъде улеснена чрез поддържане на пазарите отворени, избягване на ограниченията и забраните за износ, увеличаване на производството на торове в Европа и разширяване на логистичните маршрути.